OpenLLM-France/wikimedia huggingface dataset:
# Gaston Mercier

Gaston Mercier (francès: Gaston Antoine Mercier) (14è districte de París, 5 de juny de 1932 - Bussières, 4 de juliol de 1974) fou un remer francès que va competir durant les dècades de 1950 i 1960.
El 1952 va prendre part en els Jocs Olímpics d'Estiu de Hèlsinki, on guanyà la medalla d'or en la prova del dos amb timoner del programa de rem. Formà equip amb Raymond Salles i Bernard Malivoire. Quatre anys més tard, als Jocs de Melbourne, guanyà la medalla de bronze en la prova del quatre sense timoner. Formà equip amb René Guissart, Yves Delacour i Guy Guillabert. La tercera i darrera participació en uns Jocs va tenir lloc el 1960, a Roma, on fou quart en la prova del vuit amb timoner.
En el seu palmarès també destaca una medalla de bronze al Campionat d'Europa de rem de 1961.
Morí d'un atac de cor el 4 de juliol de 1974.

## Referències

* 1 2 «Olympedia – Gaston Mercier». [Consulta: 20 juny 2022].
* ↑ «Rudern - Europameisterschaften (Herren - Achter)». [Consulta: 20 juny 2022].
* ↑ Ventouillac, Marc. Les grandes heures de l'aviron français. [Boulogne-Billancourt]: "L'Équipe, DL 2015, p. 24-25. ISBN 978-2-36347-073-7.
# Michael Michaelsen

Michael Michaelsen (Dinamarca, 11 d'abril de 1899 - Frederiksberg, 13 d'agost de 1970) va ser un boxejador danès que va competir entre les dècades de 1920 i 1930.
El 1928 va prendre part en els Jocs Olímpics d'Amsterdam, on guanyà la medalla de bronze de la categoria del pes pesant, en perdre en semifinals contra Arturo Rodríguez i guanyar en el combat per la tercera posició a Sverre Sørsdal.
En el seu palmarès, sempre com a amateur, també destaca el Campionat d'Europa de 1930 i una medalla de bronze el 1927.

## Referències

* 1 2 «Jakob Michaelsen Olympic Results». sports-reference.com. Arxivat de l'original el 26 d’agost 2008. [Consulta: 12 setembre 2018].
# Earl Boykins

Earl Antoine Boykins (Cleveland, 2 de juny de 1976) és un exjugador de bàsquet professional estatunidenc. Amb una altura d'1,65 metres, és el segon jugador més baix de la història de la NBA, per darrere de Muggsy Bogues, que feia 1,60 metres. Va ser l'entrenador principal de l'equip de bàsquet masculí de la Douglas County High School. Ara és entrenador assistent dels Miners de la Universitat de Texas a El Paso (UTEP).

## Referències

* ↑ «Earl Antoine Boykins profile, EuroChallenge 2009» (en anglès). FIBA. [Consulta: 11 gener 2022].
* ↑ «Bio». Nba.com, 02-06-1976. Arxivat de l'original el November 2, 2012. [Consulta: 20 octubre 2012].
* ↑ «Former NBA point guard Earl Boykins taking over Colorado high school basketball program - MaxWire National Blog - MaxPreps». Arxivat de l'original el 2014-08-12.
# Josef Doležal

Josef Doležal (Příbram, 12 de desembre de 1920 - Praga, 28 de gener de 1999) fou un atleta txec, especialista en marxa atlètica, que va competir sota bandera txecoslovaca entre la fi de la Segona Guerra Mundial i mitjans de la dècada de 1960.
El 1952 va prendre part en els Jocs Olímpics d'Estiu de Hèlsinki, on disputà dues proves del programa d'atletisme. Guanyà la medalla de plata en els 50 quilòmetres marxa, mentre en els 10 quilòmetres marxa quedà eliminat en sèries. També disputà els Jocs de Melbourne de 1956 i els de Roma de 1960. En ambdues participacions no aconseguí cap resultat destacat.
En el seu palmarès destaca una medalla d'or en els 10 quilòmetres marxa i una de plata en els 50 quilòmetres marxa del Campionat d'Europa d'atletisme de 1954. També guanyà disset campionats nacionals, onze dels 50, quatre dels 10 i dos dels 20 quilòmetres.

## Millors marques

* 20 quilòmetres marxa. 1h 29' 59.8" (1957)
* 50 quilòmetres marxa. 4h 15' 13.8" (1956)

## Referències

* 1 2 Josef Doležal a Sports Reference (arxivat)
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 22 abril 2020].
* ↑ «Berlin 2018 Statistics Handbook». european-athletics.org [Consulta: 20 juny 2020].
* ↑ Hladík, Pavel. Mistrovství a přebory v atletice. I. dil. Muži a ženy. Království České 1907 – 1918; Československo 1919 – 1938, 1945 – 1992; Čechy a Morava 1939 – 1944. atletika.cz, 2015. Arxivat 2020-08-24 a Wayback Machine.
* ↑ Fitxa a trackfield.brinkster.net
# Croque-madame

Un croque-madame o croquemadame és un entrepà de pernil i formatge, el més sovint d'emmental, torrat a la paella, al forn o amb un aparell específic, i cobert d'un ou ferrat.
Originari de França, és una variant del croque-monsieur. L'ou present damunt el pa superior evoca un barret, és així com aquesta recepta va ser batejada «croque madame» ("mossega senyora" en francès).

## Notes i referències

* ↑ «rectifications 1990» (en francès). academie-francaise.fr, 06-12-1990. [Consulta: 24 febrer 2016].

## Vegeu també

* Biquini (entrepà), variant del Croque-monsieur
* Loco moco
* Pa de motlle
# Neferhotep III

Sekhemre-Sankhtawy (Neferhotep III) fou un faraó egipci de la dinastia XVI, que va governar a Tebes. El seu nom volia dir "El poder de Ra alimenta les Dues Terres". Fou fill probablement de Sekhemre-Sementawy Djehuty i va succeir al seu germà Sekhemresewosretawy (Sobekhotep VIII) segons l'ordre en què són esmentats al Papir de Torí. Segons aquest va regnar un any i mesos (vers 1625 aC) i el va succeir el seu germà Sankhenre (Mentuhotep VI)
# Walter James

Walter Ernest Christopher James, 4t Baró de Northbourne (Kensington, Londres, 18 de gener de 1896 - Dover, Kent, 17 de juny de 1982) va ser un estudiós de l'agricultura, escriptor i remer anglès que va competir a començaments del segle xx.
Fill de Walter John James, 3r Baró de Northbourne, i la seva muller Laura Gwennlian, estudià a la Universitat d'Oxford. El 1920 va prendre part en els Jocs Olímpics d'Anvers, on guanyà la medalla de plata en la competició del vuit amb timoner del programa de rem. El 1920 i 1921 va formar part de la tripulació d'Oxford a la Regata Oxford-Cambridge.

## Agricultura i escriptor

James va ser seguidor del filòsof austríac Rudolf Steiner i el seu moviment espiritual esotèric anomenat antroposofia. Aplicà les seves terories a la finca familiar de Kent. El 1939 va viatjar a Suïssa per visitar el principal exponent de l'agricultura biodinàmica, el Doctor Ehrenfried Pfeiffer. El resultat de la visita va ser que va acollir a la seva granja de Kent la Betteshanger Summer School and Conference, la primera conferència d'agricultura biodinàmica que va tenir lloc al Regne Unit. James posteriorment va encunyar el terme "agricultura ecològica" del concepte de "la granja com a organisme" i se'l pot considera com el "pare" de l'agricultura ecològica. Publicà el llibre Look to the Land el 1940, que planteja moltes de les qüestions actuals a les discussions sobre l'agricultura ecològica. Després de llegir Look to the Land el filòsof Marco Pallis es va posar en contacte amb Lord Northbourne i va introduir-lo en la filosofia perenne. Lord Northbourne va integrar aquest pensament en els seus propis escrits i la seva vida.
Lord Northbourne va traduir a l'anglès els treballs de diversos pensadors tradicionalistes, entre ells l'obra principal de René Guénon, The Reign of Quantity and the Signs of the Times, Light on the Ancient Worlds de Frithjof Schuon, i Sacred Art in East and West de Titus Burckhardt.

## Bibliografia

* Look to the Land (1940)
* Religion in the Modern World (1963)
* Looking Back on Progress (1970)

## Referències

* ↑ «Walter James Olympic Results». sports-reference.com. Arxivat de l'original el 17 de novembre 2017. [Consulta: 16 novembre 2017].
* 1 2 Paull, John (2011) "The Betteshanger Summer School: Missing link between biodynamic agriculture and organic farming", Journal of Organic Systems, 6(2):13-26.
* ↑ Paull, John, "The Farm as Organism: The Foundational Idea of Organic Agriculture" Journal of Bio-Dynamics Tasmania, (80) 14-18, 2006
* ↑ "Lord Northbourne: “Life and Work.” World Wisdom
* 1 2 Paull, John (2014) Lord Northbourne, the man who invented organic farming, a biography, Journal of Organic Systems, 9 (1), pp. 31-53.
# Giovanni Invernizzi (remer)

Giovanni Invernizzi (Mandello del Lario, 17 de juny de 1926 - Abbadia Lariana, 16 d'octubre de 1986) fou un remer italià que va competir durant les dècades de 1940 i 1950.
Treballador del fabricant italià de motos Moto Guzzi, començà a practicar el rem a l'equip de rem de l'empresa junt a Giuseppe Moioli, Elio Morille i Franco Faggi. Plegats van dominar la categoria del quatre sense timoner entre 1947 i 1952, guanyant totes les curses que van disputar, incloses les sèries.
El 1948 va prendre part en els Jocs Olímpics d'Estiu de Londres, on guanyà la medalla d'or en la prova del quatre sense timoner del programa de rem. Quatre anys més tard, a Hèlsinki, quedà eliminat en semifinals en la mateixa prova.
En el seu palmarès també destaquen tres medalles d'or en el quatre sense timoner al Campionat d'Europa de rem, entre els anys 1947 i 1950.

## Referències

* 1 2 «Olympedia – Giovanni Invernizzi». [Consulta: 30 juliol 2022].
* ↑ Del Giudice, Scipione; Scarronzoni, Gli. «73. Early Rowing in Italy». A: International rowing turns professional, p. 744–748.
* ↑ «Rudern – Europameisterschaften (Herren – Vierer o.Stm.)» (en alemany). Sport Komplett. [Consulta: 19 maig 2018].
# Erik Bisgaard

Erik Bisgaard (Silkeborg, Midtjylland, 25 de gener de 1890 – Buenos Aires, Argentina, 21 de juny de 1987) va ser un remer danès que va competir a començaments del segle xx.
El 1912 va prendre part en els Jocs Olímpics d'Estocolm, on guanyà la medalla de bronze en la competició del quatre amb timoner del programa de rem, formant equip amb Rasmus Frandsen, Mikael Simonsen, Poul Thymann i Ejgil Clemmensen.

## Referències

* ↑ «Erik Bisgaard Olympic Results». sports-reference.com. Arxivat de l'original el 15 de desembre 2012. [Consulta: 10 febrer 2017].
# Niklas Axelsson

Niklas Axelsson (Västerås, 15 de maig de 1972) va ser un ciclista suec, que fou professional entre el 1998 i el 2009.
Al novembre de 2001 va donar positiu en un control antidopatge realitzat durant els Campionats del Món de Lisboa. Admetent haver consumit EPO, va ser suspès per quatre anys per la seva federació. Finalment, aquesta condemna va ser reduïda a dos anys i vuit mesos.
El gener de 2010, s'anuncia que va donar positiu, també per EPO, en un control realitzat al setembre de 2009. El juliol, la Federació de Ciclisme de Suècia el va condemnar a una prohibició de per vida.

## Palmarès

* 1990
** Campió de Suècia júnior en ruta
* 1993
** Campió de Suècia en contrarellotge per equips (amb Michael Andersson i Martin Rittsel)
** Vencedor d'una etapa al Gran Premi Guillem Tell
* 1995
** Vencedor d'una etapa al Rapport Toer
* 2001
** Vencedor d'una etapa al Tour de la Regió Valona
* 2008
** Vencedor d'una etapa a la Setmana Internacional de Coppi i Bartali

### Resultats al Giro d'Itàlia

* 1998. 38è de la classificació general
* 1999. 6è de la classificació general
* 2000. Abandona (8a etapa)

## Referències

* ↑ «Axelsson positive for EPO, faces lifetime ban». cyclingnews.com, 06-01-2010 [Consulta: 10 desembre 2016].

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a sitiodeciclismo.net
* Fitxa a procyclingstats.com
# Josep Martínez Llobet

Josep Martínez Llobet (Barcelona, 1 de maig de 1895 - Barcelona, 20 de març de 1971) fou un remer català que va competir durant la dècada de 1920.
Membre del Reial Club Marítim de Barcelona, el 1924 va prendre part en els Jocs Olímpics de París, on disputà la prova del vuit amb timoner del programa de rem. En ella quedà eliminat en sèries. El 1921 es proclamà campió d'Espanya en la modalitat de quatre amb timoner i el 1924 en la de vuit amb timoner. Presidí la Federació Espanyola de Rem (1932).

## Referències

* ↑ «José Martínez Olympic Results». sports-reference.com. Arxivat de l'original el 18 d’abril 2020. [Consulta: 19 juny 2018].
* ↑ Josep Martínez Llobet a enciclopedia.cat
# Marion Zimmer Bradley

Marion Eleanor Zimmer Bradley (3 de juny de 1930 - 25 de setembre de 1999) va ser una prolífica escriptora estatunidenca de novel·les de fantasia i ciència-ficció com Les boires de Avalón o la saga de Darkover, amb freqüència amb una perspectiva feminista.

## Biografia

Nascuda en una granja d'Albany, Nova York, durant la Gran Depressió, va començar a escriure en 1949 i va vendre la seva primera història a Vortex, el 1952. Es va casar amb Robert Alden Bradley a l'octubre de 1949 fins al seu divorci el 19 de maig de 1964. Van tenir un fill, David Robert Bradley (1950 – 2008). Durant els anys 50 es va introduir en un grup de lesbianes culturals, Les Filles de Bilitis. Després del seu divorci, es va casar ràpidament amb Walter Breen al juny de 1964. Van tenir una filla, Moira Breen. Es van separar en 1979 encara que van continuar casats i van mantenir una relació de negocis i van viure al mateix carrer al voltant d'una dècada. Es van divorciar oficialment el 9 de maig de 1990, l'any en què Breen va ser detingut per càrrecs d'abús de menors.
En 1965 Bradley es va graduar amb una Llicenciatura en Arts en la Hardin Simmons University en Abilene, Texas. Després, es va mudar a Berkeley, Califòrnia, per cursar estudis de postgrau a la Universitat de Califòrnia, Berkeley, entre 1965 i 1967. En 1966, va ajudar a fundar i va nomenar a la Society for Creative Anachronism i va estar involucrada en el desenvolupament de diversos grups locals, fins i tot a Nova York després del seu trasllat a Staten Island.
La seva salut va anar declinant fins que va morir en l'Alta Bats Medical Center en Berkley. Les seves cendres van ser escampades en Glastonbury Tor, en Somerset, Anglaterra.
El seu primer fill David Bradley i el seu germà Paul Zimmer han publicat obres de fantasia i ciència-ficció, en la seva mateixa línia. La seva filla Moira Breen és artista i cantant professional.

## Carrera literària

Va ser editora de la llarga sèrie Sword and Sorceress; a més va col·laborar en algunes revistes de ciència-ficció tals com Venture Science Fiction. Va animar a diversos autors a incloure en les seves històries heroïnes no tradicionals i va animar sobretot a autores que no s'atrevien a incloure dones en les seves antologies. Va mantenir una llarga sèrie d'escriptores en la seva llar de Berkley.
Va crear el planeta Darkover com a marc de la saga Darkover, escrivint un gran nombre de novel·les i històries curtes, primer ella sola i després en col·laboració amb altres autors, de fantasia i ciència-ficció.

## Referències

* ↑ Eric Leif, Davin. Partners in Wonder: Women and the Birth of Science Fiction, 1926-1965. Lexington Books, 2006, p. 372. ISBN 978-0-7391-1267-0.
# Nebiryraw II

Nebiryraw II fou un faraó egipci de la dinastia XVI, que va governar a Tebes. Alguns suposen que fou fill de Nebiryraw I, però això és molt dubtós i més aviat podria ser un germà. El seu nom vol dir "Ra senyor de tot". El seu nom de regne fou Neferkare.
Va succeir a Nebiryeaw I segons l'ordre en què són esmentats al Papir de Torí. Segons aquest va regnar 3 mesos (vers 1600 aC) i el va succeir Semenre (o Smenre) probable fill de Nebiryraw I. Es desconeix on és enterrat.
Un sarcòfag d'Osiris, atribuït a aquest rei, descobert a la tomba de Djer a Abidos i un segell descobert a l'illa Uronarti a Núbia, podrien correspondre en realitat al faraó Khendjer.
# Skiñvieg

Skiñvieg (en francès Squiffiec) és un municipi bretó situat al departament francès de les Costes d'Armor.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 541 | 581 | 527 | 629 | 560 | 587 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat | Partit |
| 1989- | Yvon Le Moigne | UDF |
# Walter Loosli

Walter Loosli (1901 - valor desconegut) fou un remer suís que va competir durant la dècada de 1920.
El 1924 va prendre part en els Jocs Olímpics de París, on va guanyar la medalla d'or en la prova del quatre amb timoner del programa de rem.

## Referències

* ↑ «Walter Loosli Olympic Results». sports-reference.com. Arxivat de l'original el 13 de desembre 2012. [Consulta: 16 gener 2018].
# Giovanni Zucchi

Giovanni Zucchi (Mandello del Lario, 14 d'agost de 1931 - Mandello del Lario, 19 de gener de 2021) fou un remer italià que va competir durant les dècades de 1950 i 1960. Era el pare del també remer Franco Zucchi.
El 1956 va prendre part en els Jocs Olímpics d'Estiu de Melbourne, on fou quart en la prova del quatre sense timoner del programa de rem. Quatre anys més tard, als Jocs de Roma, guanyà la medalla de bronze en la prova del quatre amb timoner. Formà equip amb Fulvio Balatti, Romano Sgheiz, Franco Trincavelli i Ivo Stefanoni. El 1964 va participar en els seus tercers i darrers Jocs, on fou cinquè en la prova del quatre sense timoner.
En el seu palmarès també destaquen vuit medalles al Campionat d'Europa de rem, cinc d'or, una de plata i una de bronze, entre el 1956 i el 1964; dues medalles d'or als Jocs del Mediterrani, el 1955 i 1963 i quinze campionats nacionals.

## Referències

* ↑ «Mandello piange il suo grande campione Giovanni Zucchi» (en italià). [Consulta: 2 juny 2022].
* 1 2 3 4 «Olympedia – Giovanni Zucchi». [Consulta: 2 juny 2022].
* ↑ «Weltmeisterschaften (Herren - Teil 1)». [Consulta: 2 juny 2022].
* ↑ «Weltmeisterschaften (Herren - Teil 1)». [Consulta: 2 juny 2022].
* ↑ «1963-2013: Una mostra per celebrare i 50 anni dei Giochi del Mediterraneo di Napoli». [Consulta: 2 juny 2022].
# Axel Petersen

Axel Karl Petersen (Copenhaguen, 10 de desembre de 1887 - Copenhaguen, 20 de desembre de 1968) va ser un futbolista danès que va competir a començament del segle xx. Jugà com a davanter i en el seu palmarès destaca la medalla de plata en la competició de futbol dels Jocs Olímpics d'Estocolm, el 1912.
Pel que fa a clubs, jugà al Frem entre 1905 i 1916. A la selecció nacional jugà un total de 2 partits, en què no marcà cap gol. Debutà contra Anglaterra l'octubre de 1911 i disputà el seu darrer partit contra Noruega el juny de 1912.

## Referències

* ↑ «Axel Petersen Olympic Results». sports-reference.com. Arxivat de l'original el 2012-12-16. [Consulta: 31 març 2017].
* ↑ Fitxa a EU-Football.info
# Temporada 2010-2011 del Club Joventut Badalona

La temporada 2010-2011 va ser la 72a temporada en actiu del Club Joventut Badalona des que va començar a competir de manera oficial. La Penya va disputar la seva 55a temporada a la màxima categoria del bàsquet espanyol. Va acabar la competició en la 13a posició, fora de les places que donaven accés a disputar els play-offs pel títol, dues posicions per sota que a la temporada anterior. Va ser la darrera temporada amb la denominació DKV Joventut.

## Resultats
### Lliga ACB

A la Lliga ACB finalitza la fase regular en la tretzena posició de 18 equips participants, quedant fora de les places que donaven accés a disputar els play-offs pel títol. En 34 partits disputats de la fase regular va obtenir un bagatge de 14 victòries i 20 derrotes, amb 2.586 punts a favor i 2.827 en contra (-241). Gràcies a la primera volta es va classificar per jugar la Copa del Rei.

### Copa del Rei

La 75a edició de la Copa del Rei de Bàsquet es va celebrar a Madrid en el mes de febrer, i tingué com a seu el Palau d'Esports de la Comunitat de Madrid. El DKV Joventut va quedar eliminat en la ronda de quarts de final en perdre davant el FC Barcelona, qui acabaria guanyant el trofeu, per 80 a 66.

### Lliga Catalana

A la Lliga Catalana, disputada a Barcelona, el DKV Joventut va perdre la final davant el FC Barcelona per 95 a 79.

## Plantilla

La plantilla del Joventut aquesta temporada va ser la següent:
| Club Joventut Badalona: plantilla 2010-11 # Jugador Pos. A. 4 Jordi Trias Aler pivot 2.06 6 Russell Robinson Base 1.85 10 Josep Franch Base 1.92 14 Quinton Hosley Aler 2.00 17 Henk Norel Pivot 2.12 19 Pere Tomàs Aler 2.00 21 Dimitri Flis Aler pivot 2.03 22 David Jelínek Aler 1.94 23 Carl English Escorta 1.96 45 Will McDonald Pivot 2.06 En fons verd, noves incorporacions de la temporada. | Club Joventut Badalona: staff 2010-11 Nom Funció Pepu Hernández Entrenador Josep Clarós Entrenador assistent Rafael Vecina Entrenador assistent |
Jugadors del planter amb minuts al 1r equip :
| # | Jugador | Pos. | A. | Participació |
| 9 | Nacho Llovet | Aler pivot | 2.02 | 10 partits |
| 11 | Marko Todorovic | Aler pivot | 2.08 | 9 partits |
| 13 | Joan Tomàs | Aler | 1.98 | 2 partits |
| 15 | Albert Homs | Aler | 1.97 | 5 partits |
| 16 | Albert Ventura | Escorta | 1.91 | 3 partits |
| 20 | Àlex Suárez | Aler pivot | 2.06 | 1 partit |

### Baixes

Baixes a l'inici de temporada :
| Jugador | Pos. |
| Uros Tripkovic | Escorta |
| Kristaps Valters | Base |
| Luka Bogdanovic | Aler pivot |
| Antonio Bueno | Pivot |
| Eduardo Hernández-Sonseca | Pivot |
| Alain Koffi | Pivot |
| Christian Eyenga | Aler |
| Clay Tucker | Escorta |
| Mario Bruno | Base |

## Referències

* ↑ «Resultados Liga Endesa 2010-11». ACB.com. Arxivat de l'original el 4 de maig 2012. [Consulta: 3 abril 2018].
* ↑ «LXXV Copa del Rey 2011» (en castellà). Linguasport. [Consulta: 27 abril 2018].
* ↑ «Memoria de plantillas: DKV Joventut 2010-11» (en castellà). ACB.com. Arxivat de l'original el 6 d’abril 2018. [Consulta: 5 abril 2018].
# Walter Reisp

Walter Reisp (Àustria, 5 de novembre de 1910 - valor desconegut) fou un jugador d'handbol austríac que va competir durant la dècada de 1930.
El 1936 va prendre part en els Jocs Olímpics de Berlín, on guanyà la medalla de plata en la competició d'handbol.

## Referències

* ↑ «Walter Reisp Olympic Results». sports-reference.com. Arxivat de l'original el 11 d’octubre 2012. [Consulta: 13 desembre 2018].
# Hadriaan van Nes

Hadriaan van Nes (Gorinchem, 7 d'agost de 1942 - 9 d'octubre de 2024) va ser un remer neerlandès que va competir durant les dècades de 1960 i 1970. La seva filla Eeke van Nes ha estat una destacada remadora olímpica.
El 1968 va prendre part en els Jocs Olímpics d'Estiu de Ciutat de Mèxic, on guanyà la medalla de plata en la prova del dos amb timoner del programa de rem. Formà equip amb Herman Suselbeek i Roderick Rijnders.
En el seu palmarès també destaca una medalla d'or al Campionat del Món de rem de 1966 i una medalla de bronze al Campionat d'Europa de rem de 1965, sempre en el dos amb timoner.

## Referències

* ↑ Nepperus, Helma. «Icoon Hadriaan van Nes is overleden: een sterk mens, in alle opzichten» (en neerlandès), 11-10-2024. [Consulta: 15 octubre 2024].
* 1 2 «Olympedia – Hadriaan van Nes». [Consulta: 22 maig 2023].
* ↑ «Rudern - Weltmeisterschaften. Zweier mit Steuermann - Herren». [Consulta: 22 maig 2023].
* ↑ «Rudern - Europameisterschaften (Herren - Zweier m. Stm.)». [Consulta: 22 maig 2023].
* ↑ «World Rowing - Hadriaan VAN NES» (en anglès). Arxivat de l'original el 2022-10-10. [Consulta: 22 maig 2023].
# Francesc Acciaiuoli

Francesc Acciaiouli fou fill natural de Donato Acciaiuoli de Cassano (germà de Neri I Acciaiuoli). Son germà, duc d'Atenes, li va cedir unes terres a Monte Gufoni i va viure al palau episcopal, i (segons Petrucci) a Atenes al començament del segle xv.
Es va casar amb Margherita Ghini (que Petrucci esmenta com a Margherita Dini) i fou el pare de Neri II Acciaiuoli, Antoni II Acciaiuoli, Jacopo (cavaller de Rodes, mort el 1453), Galiano (Cavaller de Rodes, era viu el 1444), Laudòmia, Lucia i Caterina (casada amb Saraceno delle Carceri, de la casa dels senyors de Negrepont).
# Laixtovanni

Laixtovanni - Лаштованный (rus) és un possiólok del krai de Krasnodar, a Rússia. És a 17 km al sud-est de Leningràdskaia i a 134 km al nord de Krasnodar. Pertany al possiólok d'Obraztsovi.